Forsvarsminister Peter Christensen underskriver i dag i London sammen med seks andre lande en aftale om hurtigt at kunne udsende styrker til krise- og konfliktzoner i hele verden.

Joint Expeditionary Force (JEF) er en britisk ledet udrykningsstyrke. En multinational, værnsfælles styrke, som vil kunne udsendes globalt og i operationer henover hele konfliktspektret. Det gælder lige fra evakueringsindsatser, større humanitære krisesituationer, kapacitetsopbygning og fredsbevarende missioner til regulær krigsførelse.

Ud over Storbritannien og Danmark deltager Nederlandene, Norge, Estland, Letland og Litauen. Samarbejdet blev indledt med en hensigtserklæring ved topmødet i Wales i 2014. Der er mulighed for, at flere nationer på sigt tilslutter sig samarbejdet.

”Vi står i dag overfor en sikkerhedspolitisk virkelighed i hurtig forandring. Terrortruslen, flygtningestrømme og Ruslands ageren i øst er bare nogle af eksemplerne. Fra dansk side tager vi vores ansvar alvorligt, når det kommer til at kunne imødegå en sådan virkelighed. Derfor underskriver jeg i London i dag en aftale om udvikling af en værnsfælles udrykningsstyrke under britisk ledelse. Tanken er, at vi skal være beredt på hurtigt at kunne rykke ud til de kriser og konflikter, som kan opstå rundt om i verden.” udtaler forsvarsminister Peter Christensen.

JEF vil kunne udsendes selvstændigt eller som del af en større mission, eksempelvis en NATO operation, FN mission, en EU mission eller i en koalitionsramme. Danmark vil selvsagt ikke kunne deltage i en EU mission pga. det danske EU-forsvarsforbehold.

Forsvarsministeriet har udfærdiget et faktaark, omkring JEF-samarbejdet.